La începutul carierei, Khaled a dezvoltat relații cu numeroși artiști tineri, și i-a ajutat înainte ca aceștia să devină faimoși. Una din primele sale slujbe a fost la magazinul de muzică Odyssey din New Orleans, unde în anul 1993 i-a întâlnit pe Lil Wayne și Birdman. După plecarea sa de la Odyssey, a fost DJ la petreceri reggae, unde a mixat dancehall și hip hop. Prima slujbă de radio a fost la o stație pirat. La scurt timp după, în 1998, a fost co-prezentator la postul de radio WEDR, alături de membrul 2 Live Crew, Luther Campbell. În 2003 a avut propria emisiune de radio la WEDR. De-a lungul carierei, Khaled a utilizat o varietate de pseudonime, printre care "Arab Attack" (nefolosit de la atacurile din 11 septembrie), "Big Dog Pitbull", "Terror Squadian" (folosit ca membru al formației hip hop Terror Squad), "Beat Novocane" (numele sub care produce instrumentale), "The Don Dada", "Mr. Miami" etc. A renunțat la pseudonimul "Arab Attack" după atacurile din 11 septembrie, spunând că folosirea numelui ar fi un semn de lipsă de respect față de cei care au suferit în urma atacurilor teroriste.